ปลัดคลังเผย PTT จะขายหุ้น BCP ส่วนที่เหลือ 12% ให้กองทุนประกันสังคม
ปลัดคลังเผย PTT จะขายหุ้น BCP ส่วนที่เหลือ 12% ให้กองทุนประกันสังคม
9 เม.ย. 2558

นายรังสรรค์ ศรีวรศาสตร์ ปลัดกระทรวงการคลัง เปิดเผยว่า บริษัท ปตท. จำกัด (มหาชน) หรือ PTT กำลังพิจารณาจะขายหุ้น บริษัทบางจากปิโตรเลียม จำกัด (มหาชน) หรือ BCP ส่วนที่เหลืออีก 12% ให้กับกองทุนประกันสังคม หลังจากที่ได้ตกลงขายหุ้นราว 15% ให้กับกองทุนวายุภักษ์ไปแล้วก่อนหน้านี้ ซึ่งการขายให้กับกองทุนทั้งสองแห่งถือเป็นนโยบายของภาครัฐที่ต้องการให้รัฐบาลคงถือหุ้นใน BCPต่อไป
ขณะที่นายปิยสวัสดิ์ อัมระนันทน์ ประธานกรรมการ PTT กล่าวว่า ที่ประชุมคณะกรรมการ ปตท.อนุมัติการขายหุ้น BCP ทั้งหมดแล้ว และคาดว่าจะได้รับเม็ดเงินจากการขายหุ้นครั้งนี้ในเดือน เม.ย.58
ด้านนายวิรัตน์ เอื้อนนฤมิต ประธานเจ้าหน้าที่บริหารการเงิน ของ PTT คาดว่าการขายหุ้น BCP จะมีรายได้เข้ามาไม่ต่ำกว่า 1 หมื่นล้านบาท และคาดว่าจะบันทึกกำไรจากการขายหุ้นในหลักพันล้านบาท
อนึ่ง PTT มีแผนจะขายหุ้น BCP ที่ถืออยู่ทั้งหมดราว 27% เพื่อลดการผูกขาดการถือหุ้นโรงกลั่นน้ำมันที่ปัจจุบันถือหุ้นอยู่ทั้งหมด 5 แห่ง โดยก่อนหน้านี้ได้บรรลุข้อตกลงที่จะขายหุ้น 15% ให้กับกองทุนวายุภักษ์ไปแล้ว โดยคาดว่าการขายหุ้นบางจากทั้งหมดจะแล้วเสร็จในไตรมาส 2/58
               